《云南老人行》
宋代·唐庚

云南老人老无力，藜杖支腰陇头立。道逢蜀客话平生，时复仰头长太息。

自言贯属泸水湄，泸水边徼滨獠夷。夷人之性类蛇豕，频肆毒螫为疮痍。

十五年前多寇盗，一境骚然不相保。民禾收刈虏人家，戎马偷衔汝江草。

近来风俗都变移，卷却旌旂张酒旂。牛羊村落晚晴处，烟火楼台日暮时。

两眼昏花两鬓雪，喜见升平好时节。茅屋横吹一笛风，野店携归半瓶月。

问翁致此何因缘，道是江阳太守贤。鼓琴弦歌不生事，十年静治安吾边。

郑国国侨去已久，谁信人间准前有。异日刊为德政碑，请问云南陇头叟。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。